钦定古今图书集成/明伦汇编/官常典/第454卷 > 朱灵
## 钦定古今图书集成/明伦汇编/官常典/第454卷 > 朱灵

按《魏志徐晃传》：“清河朱灵，为袁绍将。太祖之征陶谦，
绍使灵督三营，助太祖，战有功。绍所遣诸将各罢归，
灵曰：‘灵观人多矣，无若曹公者，此乃真明主也。今已
遇，复何之’？遂留不去。所将士卒慕之，皆随灵留。灵后
遂为好将，名亚晃等。至后将军，封高唐亭侯。”

按注《魏书》曰：灵字文博。太祖既平冀州，遣灵将新兵
五千人，骑千匹，守许南。太祖戒之曰：“冀州新兵数承
宽缓，暂见齐整，意尚怏怏。卿名先有威严，善以道宽
之，不然即有变。”灵至阳翟，中郎将程昂等果反，即斩
昂，以状闻。太祖手书曰：“兵中所以为危险者，外对敌
国，内有奸谋不测之变。昔邓禹中分光武军西行，而”
有宗歆、冯愔之难，后将二十四骑还洛阳，禹岂以是
减损哉？来书恳恻，多引咎过，未必如所云也。文帝即
位，封灵鄃侯，增其户邑。诏曰：“将军佐命先帝，典兵历
年，威过方、邵，功逾绛、灌，图籍所美，何以加焉！朕受天
命，帝有海内，元功之将，社稷之臣，皆朕所与同福共
庆，传之无穷者也。今封鄃侯，富贵不归故乡，如夜行
衣绣。若平常所志，愿勿难言。”灵谢曰：“高唐宿所愿。”于
是更封高唐侯。薨，谥曰威侯。子术嗣。